107 sarnaqäwi: Estebanaruw k’upjapxi
AKAN qunqurt’atäski uka jaqix Esteban satawa. Jesusan taqi chuyma arkiripänwa. ¡Uñtam jichhax kamachasipkisa! Uka jaqinakax qalampiw k’upjasipki. ¿Kunatsa Estebanarux ukham uñisipxpacha? Yatxatañäni.
Diosaw Estebanar uka milagronak lurañ yanapt’äna. Uka luräwinakaw uka jaqinakar colerayäna, ukat chiqa yatichäwinak parlatapatwa Estebanar jisksupxäna. Ukampis Diosaw yatiñkankañ churäna, ukhamatwa uka jaqinakan k’arinakap qhanstayäna. Ukat juk’ampi colerasipxäna, ukatwa katuntapxäna ukat k’ari jaqinak irptanisin Estebanat k’arinak parlayapxäna.
Jilïr sacerdotesti ‘¿parlapki ukax ukhamäskapuniti?’ sasaw jiskt’äna. Estebanax Bibliat apst’ata arunakampiw arsüna. Niy tukuyxasaxa akham sänwa, ‘nayraxa qhuru chuyman jaqinakaw Diosan profetanakaparux uñisipxäna. Jumanakax ukhamäpxaraktawa. Diosar luqtiri, Jesusaruw jiwayapxtaxa, ukatxa janiw Diosan kamachinakapxa ist’apkaraktati’ sasa.
¡Uk ist’asax judionakan yupaychäwip irpirinakax wal colerasipxäna! Laka ch’akhanakapsa wal t’ururasipxäna. Ukat Estebanax alaxpach uñtasinxa: ‘¡Uñtapxma! Jesusaruw uñjta Diosan kupïxapan sayt’ata’ sänwa. Ukampis uka jaqinakax jinch llupantasisaw Estebanar katuntapxäna. Ukatwa qatatsunipxäna.
Ukat isinakapxa Saulo sat waynaruw katt’ayapxäna. ¿Akan Saulor uñjtati? Ukat Estebanaruw qalampi k’upjapxäna. Kunjamtï akan uñjktaxa, Estebanax qunqurt’asisin Diosar akham mayisïna: ‘Jehová Dios Tata, aka jan wal lurapxatapatxa jan juchañchamti’ sasa. Kunattix uka jaqinakarux jilïrinakapaw jan walir irpäna ukwa Estebanax yatïna. Ukham sasin jiwxäna.
Jan walinak lurataxa, ¿ukhamat ukhamti luraraktaxa, jan ukax jan walir puriñapatak Diosaruch mayta? Janiw Estebanasa Jesusasa ukhamäpkänti. Qhuru jaqinakatakis suma jaqinakäpxänwa. Jupanakat yatiqasipxañäni.
Hechos 6:8-15; 7:1-60.
Jiskt’äwinaka
- ¿Khitis Estebanaxa, ukat Diosax kun lurañs yanapt’äna?
- Judionakan yupaychäwip irpirinakaxa, ¿Estebanan kun parlatap ist’asas wal colerasipxäna?
- Estebanar markat anqar qatatsunipxäna ukatxa, ¿kamachapxänsa?
- ¿Aka dibujon isinak uñjaski uka waynax khitisa?
- ¿Janïr jiwkasax kuns Estebanax Jehová Diosar mayïna?
- Maynix jan wal lurkistu ukhaxa, ¿kunjamatsa Estebanat yatiqassna?
Yaqha jiskt’äwinakampi
- Liyt’añamawa Hechos 6:8-15.
Jehová Diosan Qhanañchirinakapan yatiyäwinakapwa jark’añ munapxi, ¿kunjamanakatsa k’ari yupaychäwinak irpirinakaxa uk lurañ munapxi? (Hech. 6:9, 11, 13.)
- Liyt’añamawa Hechos 7:1-60.
¿Sanedrín nayraqatan suma yatiyäwinak layku sum arsuñatakix kunas Estebanar yanapt’äna, ukat kunsa yatiqasiraksna? (Hech. 7:51-53; Rom. 15:4; 2 Tim. 3:14-17; 1 Ped. 3:15.)
¿Bibliat yatichasipktan uka contra sayt’ir jaqinakarux kunjam uñjañasasa? (Hech. 7:58-60; Mat. 5:44; Luc. 23:33, 34.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn